
Татарстанда Минераль чимал комплексы өлкәсендә төбәк компетенцияләр үзәге булдырылачак. Бүген Татарстан Республикасы Президенты Рөстәм Миңнехановның эш сәфәре кысаларында Санкт-Петербург тау университетында әлеге структураны булдыру турындагы килешүгә кул куелды.

Төбәк үзәге Әлмәт дәүләт нефть институты базасында төзеләчәк.

Килешү кысаларында Санкт-Петербург тау университетында ЮНЕСКО эгидасы астында компетенцияләр үзәге халыкара академия җәмгыяте вәкилләрен Татарстан Республикасында тау-техник белгечлекләр буенча кадрлар әзерләү процессына җәлеп итүгә һәм халыкара һөнәри аттестация тармагы белгечләрен алуга булышлык күрсәтәчәк. Шулай ук яклар нефть-газ секторы үсешенең өстенлекле юнәлешләре буенча уртак тикшеренүләрдә катнашырга планлаштыра.

Халыкара компетенцияләр үзәге базасында булдырылган мондый Төбәк үзәкләре инде чит илләрдә: Бөекбритания, Германия, Австрия, Финляндия, Кытай, Казахстан, Әрмәнстан һәм Белоруссиядә эшли. Россиядә ЮНЕСКО эгидасы астында төбәк үзәкләре Ханты-Манси автономияле округында, шулай ук «ФосАгро» һәм «Сибур-холдинг»компанияләре базасында эшли.

Татарстан Президенты Рөстәм Миңнеханов ассызыклаганча, Татарстанда Минераль-чимал комплексы өлкәсендә компетенцияләр үзәген булдыру Санкт-Петербург тау университеты мөмкинлекләрен һәм тәҗрибәсен максималь рәвештә кулланырга мөмкинлек бирәчәк.
Татарстанда Минераль чимал комплексы өлкәсендә компетенцияләр буенча төбәк үзәге төзеләчәк